CELEX: 
Language: el
Date: 1985-09-12 00:00:00
Title: Κανονισμός (ΕΟΚ) αριθ. 2557/85 της Επιτροπής της 11ης Σεπτεμβρίου 1985 περί εφαρμογής των αποφάσεων αριθ. 1/85, αριθ. 2/85 και αριθ. 3/85 της Επιτροπής Τελωνειακής Συνεργασίας ΑΚΕ-ΕΟΚ σχετικά με την παρέκκλιση από τον ορισμό της έννοιας «καταγόμενα προϊόντα» #Απόφαση αριθ. 1/85 της Επιτροπής Τελωνειακής Συνεργασίας ΑΚΕ-ΕΟΚ της 7ης Ιουνίου 1985 σχετικά με παρέκκλιση από τον ορισμό της έννοιας «καταγόμενα προϊόντα» ή «προϊόντα καταγωγής» για να ληφθεί υπόψη η ειδική κατάσταση της Ιαμαϊκής όσον αφορά του θυσανωτούς ή φλοκωτούς τάπητες που υπάγονται στην κλάση 58.02 του Κοινού Δασμολογίου #Απόφαση αριθ. 2/85 της Επιτροπής Τελωνειακής Συνεργασίας ΑΚΕ-ΕΟΚ της 7ης Ιουνίου 1985 για παρέκκλιση από τον ορισμό της έννοιας «προϊόντα καταγωγής» προκειμένου να ληφθεί υπόψη η ιδιαίτερη κατάσταση του Μαλάουϊ, της Κένυας και της νήσου Μαυρικίου όσον αφορά ορισμένα είδη αλιείας #Απόφαση αριθ. 3/85 της Επιτροπής Τελωνειακής Συνεργασίας ΑΚΕ-ΕΟΚ της 16ης Ιουλίου 1985 για παρέκκλιση από τον ορισμό της έννοιας «καταγόμενα προϊόντα» ή «προϊόντα καταγωγής» προκειμένου να ληφθεί υπόψη η ειδική κατάσταση της νήσου Μαυρικίου όσον αφορά την παραγωγή της σε κονσέρβες τόνου

Avis juridique important

|

31985R2557

Κανονισμός (ΕΟΚ) αριθ. 2557/85 της Επιτροπής της 11ης Σεπτεμβρίου 1985 περί εφαρμογής των αποφάσεων αριθ. 1/85, αριθ. 2/85 και αριθ. 3/85 της Επιτροπής Τελωνειακής Συνεργασίας ΑΚΕ—ΕΟΚ σχετικά με την παρέκκλιση από τον ορισμό της έννοιας «καταγόμενα προϊόντα»  

Επίσημη Εφημερίδα αριθ. L 244 της 12/09/1985 σ. 0011 Ισπανική ειδική έκδοση: Κεφάλαιο 02 τόμος 14 σ. 0060  Πορτογαλική ειδική έκδοση : Κεφάλαιο 02 τόμος 14 σ. 0060 

***** ΚΑΝΟΝΙΣΜΟΣ (ΕΟΚ) αριθ. 2557/85 ΤΗΣ ΕΠΙΤΡΟΠΗΣ  της 11ης Σεπτεμβρίου 1985  περί εφαρμογής των αποφάσεων αριθ. 1/85, αριθ. 2/85 και αριθ. 3/85 της Επιτροπής Τελωνειακής Συνεργασίας ΑΚΕ - ΕΟΚ σχετικά με την παρέκκλιση από τον ορισμό της έννοιας «καταγόμενα προϊόντα»  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,  την απόφαση 81/968/ΕΟΚ του Συμβουλίου της 24ης Νοεμβρίου 1981 περί εφαρμογής των παρεκκλίσεων από τον ορισμό της έννοιας « καταγόμενα προϊόντα» ή «προϊόντα καταγωγής» στα πλαίσια της δεύτερης συμβάσεως ΑΚΕ - ΕΟΚ (1),  τον κανονισμό (ΕΟΚ) αριθ. 485/85 του Συμβουλίου της 26ης Φεβρουαρίου 1985 για την εφαρμογή της απόφασης αριθ. 2/85 του Συμβουλίου Υπουργών ΑΚΕ - ΕΟΚ σχετικά με την εφαρμογή των μεταβατικών μέτρων που ισχύουν από την 1η Μαρτίου 1985 (2),  Εκτιμώντας:  ότι η Επιτροπή Τελωνειακής Συνεργασίας ΑΚΕ - ΕΟΚ, που συνεστήθη από τη δεύτερη σύμβαση ΑΚΕ - ΕΟΚ, η οποία υπεγράφη στη Λομέ στις 31 Οκτωβρίου 1979, εξέδωσε, σύμφωνα με το άρθρο 28 παράγραφος 3 και το άρθρο 30 παράγραφος 1 του πρωτοκόλλου αριθ. 1 της συμβάσεως αυτής τις αποφάσεις αριθ. 1/85, αριθ. 2/85 και αριθ. 3/85 περί παρεκκλίσεως από τον ορισμό της έννοιας «καταγόμενα προϊόντα»·  ότι είναι αναγκαίο, σύμφωνα με το άρθρο 33 του εν λόγω πρωτοκόλλου αριθ. 1, να ληφθούν τα μέτρα που συνεπάγεται η εκτέλεση αυτών των αποφάσεων,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Οι αποφάσεις αριθ. 1/85 αριθ. 2/85 και αριθ. 3/85 της Επιτροπής Τελωνειακής Συνεργασίας ΑΚΕ - ΕΟΚ, που προσαρτώνται στον παρόντα κανονισμό, εφαρμόζονται στη Κοινότητα.  Άρθρο 2  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 11 Σεπτεμβρίου 1985.  Για την Επιτροπή  COCKFIELD  Αντιπρόεδρος  (1) ΕΕ αριθ. L 354 της 9. 12. 1981, σ. 30.  (2) ΕΕ αριθ. L 61 της 1. 3. 1985, σ. 1.   ΑΠΟΦΑΣΗ αριθ. 1/85  ΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΑΚΕ-ΕΟΚ  της 7ης Ιουνίου 1985  σχετικά με παρέκκλιση από τον ορισμό της έννοιας «καταγόμενα προϊόντα» ή «προϊόντα καταγωγής», για να ληφθεί υπόψη η ειδική κατάσταση της Ιαμαϊκής όσον αφορά τους θυσανωτούς ή φλοκωτούς κατσαρωτούς τάπητες που υπάγονται στην κλάση 58.02 του Κοινού Δασμολογίου  Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΑΚΕ-ΕΟΚ,  Έχοντας υπόψη:  τη δεύτερη σύμβαση ΑΚΕ-ΕΟΚ, που υπογράφηκε στη Λομέ στις 31 Οκτωβρίου 1979,  τον κανονισμό (ΕΟΚ) αριθ. 485/85 του Συμβουλίου της 26ης Φεβρουαρίου 1985 για την εφαρμογή της απόφασης αριθ. 2/85 του Συμβουλίου Υπουργών ΑΚΕ-ΕΟΚ σχετικά με την εφαρμογή των μεταβατικών μέτρων που ισχύουν από την 1η Μαρτίου 1985 (1),  Εκτιμώντας:  ότι στο άρθρο 30 του πρωτοκόλλου αριθ. 1 της τρίτης σύμβασης ΑΚΕ-ΕΟΚ, που υπογράφηκε στη Λομέ στις 8 Δεκεμβρίου 1984, για τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας, προβλέπεται η χορήγηση εξαιρέσεων από τους κανόνες καταγωγής, προκειμένου, ιδίως, να διευκολύνεται η ανάπτυξη των υφιστάμενων βιομηχανιών ή η εγκατάσταση νέων·  ότι στο άρθρο 4 της απόφασης αριθ. 2/85 (2), προβλέπεται ότι οι διατάξεις που αφορούν τη διαδικασία παρέκκλισης από τους κανόνες καταγωγής που περιέχονται στο άρθρο 30 του πρωτοκόλλου αριθ. 1 της τρίτης σύμβασης ΑΚΕ-ΕΟΚ, θα τεθούν σε ισχύ ήδη από την 1η Μαρτίου 1985·  ότι, για να διατηρηθεί η υπάρχουσα στην Ιαμαϊκή βιομηχανία κατασκευής ταπήτων και για να ληφθούν τα αναγκαία μέτρα για την απόκτηση του χαρακτήρα καταγωγής για τα έτοιμα προϊόντα, παραχωρήθηκε στην Ιαμαϊκή, από τις 3 Οκτωβρίου 1984 μέχρι τις 28 Φεβρουαρίου 1985, παρέκκλιση από τον ορισμό της έννοιας « καταγόμενα προϊόντα» ή «προϊόντα καταγωγής», που δίδεται στο πρωτόκολλο αριθ. 1 της δεύτερης σύμβασης ΑΚΕ-ΕΟΚ, όσον αφορά τους θυσανωτούς ή φλοκωτούς κατσαρωτούς τάπητες·  ότι η διάρκεια της εν λόγω παρέκκλισης δεν ήταν αρκετή για να επιτρέψει στη σχετική βιομηχανία της Ιαμαϊκής να προσαρμόσει την παραγωγή της στους όρους που απαιτούνται από τη δεύτερη σύμβαση ΑΚΕ-ΕΟΚ για την απόκτηση της καταγωγής· ότι, κατά συνέπεια, πρέπει να θεσπισθούν οι αναγκαίες διατάξεις για τη χορήγηση μεταγενέστερης παρέκκλισης·  ότι οι περιστάσεις αυτές επιτρέπουν τη χορήγηση στην Ιαμαϊκή, μέχρι τις 2 Οκτωβρίου 1986, προσωρινής παρέκκλισης από τον ορισμό της έννοιας «καταγόμενα προϊόντα» ή «προϊόντα καταγωγής» ,  ΑΠΟΦΑΣΙΖΕΙ:  Άρθρο 1  Κατά παρέκκλιση από τις ιδιαίτερες διατάξεις του πίνακα Α του παραρτήματος ΙΙ του πρωτοκόλλου αριθ. 1 της δεύτερης σύμβασης ΑΚΕ-ΕΟΚ, οι θυσανωτοί ή φλοκωτοί κατσαρωτοί τάπητες, που υπάγονται στη διάκριση 58.02 Α ΙΙ α) του Κοινού Δασμολογίου, οι οποίοι κατασκευάζονται στην Ιαμαϊκή και κατά την κατασκευή των οποίων ενσωματώνονται μη καταγόμενα υφάσματα ενίσχυσης της κάτω επιφάνειας, που υπάγονται στις κλάσεις 51.04 ή 57.10 του Κοινού Δασμολογίου, θεωρούνται ως προϊόντα καταγωγής Ιαμαϊκής, με την επιφύλαξη τήρησης των άλλων όρων που εφαρμόζονται στην κλάση 58.02 του Κοινού Δασμολογίου.  Άρθρο 2  Η παρέκκλιση που προβλέπεται στο άρθρο 1 αφορά ποσότητα 220 000 τετραγωνικών γυαρδών θυσανωτών ή φλοκωτών κατσαρωτών ταπήτων, που εξάγονται από την Ιαμαϊκή από την 1η Μαρτίου 1985 μέχρι τις 2 Οκτωβρίου 1986.  Άρθρο 3  Οι αρχές της Ιαμαϊκής λαμβάνουν όλα τα αναγκαία μέτρα για τον ποσοτικό έλεγχο των εξαγωγών των προϊόντων που αναφέρονται στο άρθρο 1 και ανακοινώνουν, ανά τρίμηνο, στην Επιτροπή τις ποσότητες για τις οποίες έχουν εκδοθεί πιστοποιητικά κυκλοφορίας εμπορευμάτων EUR 1 με βάση την παρούσα απόφαση.  Άρθρο 4  Τα κράτη ΑΚΕ, τα κράτη μέλη και η Κοινότητα υποχρεούνται να λάβουν, στο μέτρο που τους αφορά, τα μέτρα που συνεπάγεται η εκτέλεση της παρούσας απόφασης.  Άρθρο 5  Η παρούσα απόφαση αρχίζει να ισχύει την ημέρα της έκδοσής της.  Ωστόσο, παύει να εφαρμόζεται στις 28 Φεβρουαρίου 1986, αν η τρίτη σύμβαση ΑΚΕ-ΕΟΚ δεν έχει αρχίσει να ισχύει το αργότερο την ημερομηνία αυτή.  Βρυξέλλες, 7 Ιουνίου 1985.  Για την Επιτροπή  Τελωνειακής Συνεργασίας ΑΚΕ-ΕΟΚ  Οι Πρόεδροι  F. KLEIN Maurice Oscar ST. JOHN  (1) ΕΕ αριθ. L 61 της 1. 3. 1985, σ. 1.  (2) ΕΕ αριθ. L 61 της 1. 3. 1985, σ. 2.   ΑΠΟΦΑΣΗ αριθ. 2/85  ΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΑΚΕ-ΕΟΚ  της 7ης Ιουνίου 1985  για παρέκκλιση από τον ορισμό της έννοιας «προϊόντα καταγωγής» , προκειμένου να ληφθεί υπόψη η ιδιαίτερη κατάσταση του Μαλάουϊ, της Κένυας και της νήσου Μαυρικίου όσον αφορά ορισμένα είδη αλιείας  Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΑΚΕ-ΕΟΚ,  Έχοντας υπόψη:  τη δεύτερη σύμβαση ΑΚΕ-ΕΟΚ, που υπογράφηκε στη Λομέ στις 31 Οκτωβρίου 1979,  τον κανονισμό (ΕΟΚ) αριθ. 485/85 του Συμβουλίου της 26ης Φεβρουαρίου 1985 για την εφαρμογή της απόφασης αριθ. 2/85 του Συμβουλίου Υπουργών ΑΚΕ-ΕΟΚ σχετικά με την εφαρμογή των μεταβατικών μέτρων που ισχύουν από την 1η Μαρτίου 1985 (1),  το σχέδιο απόφασης που υποβλήθηκε από την Επιτροπή,  Εκτιμώντας:  ότι η απόφαση αριθ. 2/85 ορίζει στο άρθρο 4 (2) ότι οι διατάξεις που αφορούν τη διαδικασία παρέκκλισης από τους κανόνες καταγωγής που περιέχονται στο άρθρο 30 του πρωτοκόλλου αριθ. 1 της τρίτης σύμβασης ΑΚΕ- ΕΟΚ, που υπογράφηκε στη Λομέ στις 8 Δεκεμβρίου 1984, θα άρχιζαν να εφαρμόζονται νωρίτερα από το κανονικό·  ότι τα κράτη της Αφρικής, της Καραϊβικής και του Ειρηνικού (κράτη ΑΚΕ) ζήτησαν παρέκκλιση από τον ορισμό που αναφέρεται στο πρωτόκολλο αριθ. 1 υπέρ ορισμένων ειδών αλιείας, που υπάγονται στην κλάση ex 97.07 του Κοινού Δασμολογίου και έχουν κατασκευασθεί στο Μαλάουϊ, την Κένυα και τη νήσο Μαυρίκιο·  ότι, από την 1η Μαρτίου 1983 έως τις 28 Φεβρουαρίου 1985, για το Μαλάουϊ και την Κένυα, και από την 1η Ιανουαρίου 1984 έως τις 28 Φεβρουαρίου 1985, για τη νήσο Μαυρίκιο, παραχωρήθηκε παρέκκλιση από τον εν λόγω ορισμό υπέρ των ειδών αλιείας·  ότι οι οικονομικές συνθήκες παραγωγής στις προαναφερόμενες χώρες δεν υπέστησαν μεταβολή·  ότι ο ορισμός που περιέχεται στο πρωτόκολλο αριθ. 1 της τρίτης σύμβασης ΑΚΕ-ΕΟΚ εισάγει νέο διαρκή κανόνα που επιτρέπει για ορισμένα είδη αλιείας την ενσωμάτωση μη καταγομένων προϊόντων σε μέγιστο ποσοστό 25 %·  ότι, υπό αυτές τις προϋποθέσεις, πρέπει να χορηγηθεί στο Μαλάουϊ, στην Κένυα και στη νήσο Μαυρίκιο προσωρινή παρέκκλιση από τον ορισμό της έννοιας «προϊόντα καταγωγής»,  ΑΠΟΦΑΣΙΖΕΙ:  Άρθρο 1  Κατά παρέκκλιση από το πρωτόκολλο αριθ. 1 της δεύτερης σύμβασης ΑΚΕ-ΕΟΚ, τα αγκίστρια με ψεύτικο δόλωμα και οι πετονιές αλιείας, συμπεριλαμβανομένων των κατώτερων τμημάτων πετονιάς (μικρότερης αντίστασης), που κατασκευάζονται στο Μαλάουϊ, την Κένυα ή τη νήσο Μαυρίκιο και υπάγονται στην κλάση ex 97.07 του Κοινού Δασμολογίου, θεωρούνται ως προϊόντα καταγωγής Μαλάουϊ, Κένυας ή νήσου Μαυρικίου, υπό τον όρο ότι η αξία των μη καταγομένων προϊόντων που χρησιμοποιούνται για την κατασκευή τους και υπάγονται στην κλάση ex 97.07 του Κοινού Δασμολογίου δεν υπερβαίνει το 25 % της αξίας του τελικού προϊόντος.  Άρθρο 2  Οι αρμόδιες αρχές της Δημοκρατίας του Μαλάουϊ, της Δημοκρατίας της Κένυας και της νήσου Μαυρικίου διαβιβάζουν, κάθε τρίμηνο, στην Επιτροπή κατάσταση των ποσοτήτων για τις οποίες εκδόθηκαν πιστοποιητικά κυκλοφορίας εμπορευμάτων EUR 1 βάσει της παρούσας απόφασης.  Άρθρο 3  Τα κράτη ΑΚΕ, τα κράτη μέλη και η Κοινότητα υποχρεούνται, στο βαθμό που τους αφορά, να λάβουν τα μέτρα που συνεπάγεται η εκτέλεση της παρούσας απόφασης.  Άρθρο 4  Η παρούσα απόφαση αρχίζει να ισχύει την ημέρα της έκδοσής της.  Εφαρμόζεται από την 1η Μαρτίου 1985 έως την έναρξη ισχύος της τρίτης σύμβασης ΑΚΕ-ΕΟΚ, και, το αργότερο, έως τις 28 Φεβρουαρίου 1986.  Βρυξέλλες, 7 Ιουνίου 1985.  Για την Επιτροπή  Τελωνειακής Συνεργασίας ΑΚΕ-ΕΟΚ  Οι Πρόεδροι  F. KLEIN Maurice Oscar ST. JOHN  (1) ΕΕ αριθ. L 61 της 1. 3. 1985, σ. 1.  (2) ΕΕ αριθ. L 61 της 1. 3. 1985, σ. 2.   ΑΠΟΦΑΣΗ αριθ. 3/85  ΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΑΚΕ-ΕΟΚ  της 16ης Ιουλίου 1985  για παρέκκλιση από τον ορισμό της έννοιας «καταγόμενα προϊόντα » ή «προϊόντα καταγωγής» προκειμένου να ληφθεί υπόψη η ειδική κατάσταση της νήσου Μαυρικίου όσον αφορά την παραγωγή της σεκονσέρβες σε κονσέρβες κονσέρβες  Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΑΚΕ-ΕΟΚ,  Έχοντας υπόψη:  τη δεύτερη σύμβαση ΑΚΕ-ΕΟΚ, που υπογράφηκε στη Λομέ στις 31 Οκτωβρίου 1979,  τον κανονισμό (ΕΟΚ) αριθ. 485/85 του Συμβουλίου της 26ης Φεβρουαρίου 1985 για την εφαρμογή της απόφασης αριθ. 2/85 του Συμβουλίου Υπουργών ΑΚΕ-ΕΟΚ σχετικά με την εφαρμογή των μεταβατικών μέτρων που ισχύουν από την 1η Μαρτίου 1985 (1),  Εκτιμώντας:  ότι στο άρθρο 4 της απόφασης αριθ. 2/85 ορίζεται ότι οι διατάξεις που αφορούν τη διαδικασία παρέκκλισης από τους κανόνες καταγωγής που περιέχονται στο άρθρο 30 του πρωτοκόλλου αριθ. 1 της τρίτης σύμβασης ΑΚΕ- ΕΟΚ, που υπογράφηκε στη Λομέ στις 8 Δεκεμβρίου 1984, τίθενται σε εφαρμογή ήδη από την 1η Μαρτίου 1985·  ότι το άρθρο 30 του πρωτοκόλλου αριθ. 1 της τρίτης σύμβασης ΑΚΕ-ΕΟΚ περί του ορισμού της έννοιας «καταγόμενα προϊόντα» ή « προϊόντα καταγωγής» και των μεθόδων διοικητικής συνεργασίας προβλέπει την παραχώρηση, από την Επιτροπή Τελωνειακής Συνεργασίας, παρεκκλίσεων από τους κανόνες καταγωγής, ιδίως για να διευκολυνθεί η ανάπτυξη των υφισταμένων βιομηχανιών ή η εγκατάσταση νέων·  ότι τα κράτη της Αφρικής, της Καραϊβικής και του Ειρηνικού (κράτη ΑΚΕ) έχουν υποβάλει αίτηση της κυβερνήσεως της νήσου Μαυρικίου για την παραχώρηση παρέκκλισης από τον ορισμό που περιλαμβάνει το εν λόγω πρωτόκολλο όσον αφορά τις κονσέρβες τόνου που παράγει το κράτος αυτό·  ότι, για να διατηρηθεί η υπάρχουσα βιομηχανία αλιείας και να ληφθούν τα απαραίτητα μέτρα ώστε να αποκτήσουν τα τελικά προϊόντα το χαρακτηρισμό των καταγόμενων προϊόντων, παραχωρήθηκε στη νήσο Μαυρίκιο, από την 1η Αυγούστου 1984 μέχρι τις 28 Φεβρουαρίου 1985, παρέκκλιση από τον ορισμό που αναφέρεται στο πρωτόκολλο αριθ. 1, όσον αφορά τις κονσέρβες τόνου·  ότι η νήσος Μαυρίκιος έχει ήδη αγοράσει σκάφος ώστε να εφοδιάσει με ιχθύες τις βιομηχανίες της για την παραγωγή κονσερβών τόνου·  ότι, αν και οι ποσότητες που αλιεύει το σκάφος αυτό αυξάνονται σταθερά, δεν είναι επαρκείς για να εφοδιάσουν τις βιομηχανίες κονσέρβας με τόνο· ότι η επιχείρηση προτίθεται να χρησιμοποιήσει,τα επόμενα χρόνια, δεύτερο σκάφος, στην περίπτωση που από την κτηθείσα πείρα φαίνεται ότι δεν είναι δυνατόν να εξασφαλιστούν νέοι πόροι ιχθύων καταγωγής·  ότι η νήσος Μαυρίκιος δεν ήταν σε θέση να προμηθευτεί επαρκείς ποσότητες ιχθύων καταγωγής άλλων κρατών ΑΚΕ· ότι η βιομηχανία παραγωγής κονσερβών της νήσου Μαυρικίου εξακολουθεί να εξαρτάται από τις παραδόσεις τόνου από τρίτες χώρες για να διατηρήσει τις εξαγωγές της κονσέρβας τόνου προς την Κοινότητα·  ότι η νήσος Μαυρίκιος, για να καλύψει τις ανάγκες της σε τόνο για τις βιομηχανίες παραγωγής κονσέρβας, είναι δυνατό να προμηθευτεί ένα μέρος του από άλλες αναπτυσσόμενες χώρες· ότι, σύμφωνα με το άρθρο 30 παράγραφος 5 του πρωτοκόλλου αριθ. 1, για την εξέταση αίτησης παρεκκλίσεως πρέπει να ληφθεί ιδιαίτερα υπόψη η δυνατότητα αυτή·  ότι πρέπει, υπ' αυτούς τους όρους, να παραχωρηθεί στη νήσο Μαυρίκιο προσωρινή παρέκκλιση από τον ορισμό της έννοιας « καταγόμενα προϊόντα» ή «προϊόντα καταγωγής», σύμφωνα με το άρθρο 30 παράγραφος 8 του πρωτοκόλλου αριθ. 1,  ΑΠΟΦΑΣΙΖΕΙ:  Άρθρο 1  Κατά παρέκκλιση από τις ειδικές διατάξεις του πίνακα Α του παραρτήματος ΙΙ του πρωτοκόλλου αριθ. 1, οι κονσέρβες τόνου που υπάγονται στην κλάση ex 16.04 του Κοινού Δασμολογίου και παράγονται, στη νήσο Μαυρίκιο, από τόνο καταγωγής άλλων αναπτυσσόμενων χωρών θεωρούνται καταγωγής νήσου Μαυρίκιου υπό τις προϋποθέσεις που αναφέρονται στην παρούσα απόφαση.  Άρθρο 2  Η παρέκκλιση που προβλέπεται στο άρθρο 1 αφορά ετήσια ποσότητα 1 000 τόνων κονσερβών τόνου, που υπάγονται στην κλάση ex 16.04 του Κοινού Δασμολογίου και εξάγονται από τη νήσο Μαυρίκιο από την 1η Μαρτίου 1985 μέχρι τις 29 Φεβρουαρίου 1988.  Άρθρο 3  Οι αρμόδιες αρχές της νήσου Μαυρικίου θεσπίζουν τις αναγκαίες διατάξεις για να εξασφαλίσουν ότι ο τόνος από τον οποίο παρασκευάζονται οι κονσέρβες τόνου, που αναφέρονται στο άρθρο 1, κατάγεται από άλλες αναπτυσσόμενες χώρες. Οι αρχές αυτές εξασφαλίζουν, επίσης, τον ποσοτικό έλεγχο των εξαγωγών των προϊόντων που αναφέρονται στο άρθρο 2 και διαβιβάζουν, ανά τρίμηνο, στην Επιτροπή κατάσταση των ποσοτήτων για τις οποίες έχουν εκδοθεί πιστοποιητικά κυκλοφορίας EUR 1 βάσει της παρούσας απόφασης.  Άρθρο 4  Τα κράτη ΑΚΕ, τα κράτη μέλη και η Κοινότητα υποχρεούνται, στο βαθμό που τους αφορά, να λαμβάνουν τα μέτρα που απαιτούνται για την εκτέλεση της παρούσας απόφασης.  Άρθρο 5  Η παρούσα απόφαση αρχίζει να ισχύει την ημέρα εκδόσεώς της.  Εφαρμόζεται από την 1η Μαρτίου 1985. Παύει να εφαρμόζεται στις 28 Φεβρουαρίου 1986, αν η τρίτη σύμβαση ΑΚΕ-ΕΟΚ δεν έχει τεθεί σε εφαρμογή το αργότερο κατά την ημερομηνία αυτή.  Βρυξέλλες, 16 Ιουλίου 1985.  Για την Επιτροπή  Τελωνειακής Συνεργασίας ΑΚΕ-ΕΟΚ  Οι Πρόεδροι  F. KLEIN Rudolph JOHNSON  (1) ΕΕ αριθ. L 61 της 1. 3. 1985, σ. 1.